แรงขายท้ายตลาดฯฉุด 3 หุ้นรับเหมาฯ ดิ่งนรก! โบรกฯคาดนลท.ขายล็อคกำไรเซ่นดัชนีรูดหนัก
แรงขายท้ายตลาดฯฉุด 3 หุ้นรับเหมาฯ ดิ่งนรก! โบรกฯคาดนลท.ขายล็อคกำไรเซ่นดัชนีรูดแรง
28 มิ.ย. 2561

ผู้สื่อข่าวรายงานว่า ราคาหุ้นบริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ปิดตลาดวันนี้ (28 มิ.ย.61) ที่ระดับ 2.64 บาท ปรับตัวลดลง 0.28 บาท หรือ 9.59% ด้วยมูลค่าซื้อขาย 187.02 ล้านบาท
ขณะเดียวกันราคาหุ้นบริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ อยู่ที่ระดับ 11.40 บาท ปรับตัวลดลง 1.10 บาท หรือ 8.80% ด้วยมูลค่าซื้อขาย 170.78 ล้านบาท
ด้าน ราคาหุ้นบริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด (มหาชน) หรือ STEC อยู่ที่ระดับ 19.20 บาท ปรับตัวลดลง 1.70 บาท หรือ 8.13% ด้วยมูลค่าซื้อขาย 357.35 ล้านบาท
ทั้งนี้ ราคาหุ้นในกลุ่มดังกล่าว ส่วนใหญ่ปรับตัวลดลงในช่วงหลังการเปิดตลาดภาคบ่าย ซึ่งมีแรงขายออกมาอย่างหนักในช่วงเวลาตั้งแต่เวลา 15.50 น. เป็นต้นไป โดย นายวิจิตร อารยะพิศิษฐ ผู้อำนวยการฝ่ายวิจัย บริษัทหลักทรัพย์เมย์แบงก์ กิมเอ็ง (ประเทศไทย) จำกัด เปิดเผยกับ “ข่าวหุ้นธุรกิจออนไลน์” ถึงสาเหตุที่หุ้นบริษัทในกลุ่มรับเหมาก่อสร้างปรับตัวลดลงหนักในวันนี้ (28 มิ.ย.61) ว่า ก่อนหน้านี้ราคาหุ้นกลุ่มรับเหมาฯ มีการปรับตัวขึ้นมาอย่างต่อเนื่องจากปัจจัยหนุนเรื่องโครงการภาครัฐฯ
อย่างไรก็ตาม ในภาวะตลาดหุ้นที่ปรับตัวลดลงอย่างต่อเนื่องส่งผลให้นักลงทุนที่มีหุ้นกลุ่มดังกล่าวเทขายทำกำไรออกมาเพื่อป้องกันความเสี่ยง ส่งผลให้ราคาหุ้นปรับตัวลดลงอย่างมีนัยสำคัญ